ไฟแนนซ์ทูเดย์
โดย...ช.ชดา
17 ก.พ. 2559

โดย...ช.ชดา
... สหวิริยาสตีลอินดัสตรี (SSI) ลูกหนี้รายใหญ่ของแบงก์กรุงไทย ไทยพาณิชย์ ทิสโก้ และเอชเอสบีซี ถึงกาลที่จะต้องปรับโครงสร้างทางการเงิน ตามแผนการปรับโครงสร้างหนี้ โดยใช้สูตรลดทุนเพื่อให้ผู้ถือหุ้นเดิมรับผิดชอบก่อนแล้วถึงจะดำเนินการอย่างอื่นต่อไป
ว่าแต่หากปรับโครงสร้างหนี้ SSI สำเร็จ สำรองหนี้เสียที่แต่ละแบงก์ต้องกันให้ครบ 100% ตามคำสั่งแบงก์ชาติจะกลับมาเป็นกำไร
... เห็นตัวเลขจีดีพีปี 2558 ที่สภาพัฒน์ประกาศออกมาวันก่อนว่า เศรษฐกิจไทยเติบโต 2.8% หลายคนเริ่มออกอาการเป็นห่วงว่าเศรษฐกิจปีนี้จะไหวไหม เพราะกำลังซื้อรากหญ้าทำยังไงก็ยังไม่ฟื้น ไม่ว่ารัฐบาลจะใช้มุขไหนออกมากระตุ้นก็แป้ก
แค่เดือนแรกของปีผ่านไป ก็เริ่มมีการหดตัวเลขการขยายตัวของเศรษฐกิจกันแล้ว บรรดาบริษัทเอกชนต่างๆ เริ่มรัดเข็มขัด เพื่อความปลอดภัยในการทำธุรกิจ บรรยากาศแบบนี้ไม่ดีเลยจริงๆ
... เว็บไซต์ราชกิจจานุเบกษา เผยแพร่พระบรมราชโองการโปรดเกล้าฯ ให้ สาธิต รังคสิริ ผู้ตรวจราชการกระทรวง พ้นจากตำแหน่ง ตั้งแต่วันที่ 12 ม.ค. โดยมี สมคิด จาตุศรีพิทักษ์ รองนายกรัฐมนตรี เป็นผู้รับสนองพระบรมราชโองการ